|  |  |
| --- | --- |
| **MINISTERUL AFACERILOR INTERNE**  **DEPARTAMENTUL PENTRU SITUAȚII DE URGENȚĂ**  **INSPECTORATUL GENERAL PENTRU SITUAŢII DE URGENŢĂ**  INSPECTORATUL PENTRU SITUAŢII DE URGENŢĂ  “GHEORGHE POP DE BĂSEŞTI ”AL JUDEŢULUI MARAMUREŞ  color1 png 500x500 | **NESECRET**  Nr. 255.108  Din 07.08.2024  Exemplar unic |

**ANUNŢ**

**privind recrutarea candidaților pentru participarea la concursurile de admitere organizate în instituțiile de învățământ ale Ministerului Apărării Naționale care pregătesc personal pentru nevoile Ministerului Afacerilor Interne**

**- sesiunea a II-a august-septembrie 2024**

**Secțiunea I - Generalități**

Prezentul anunț stabilește aspecte procedurale privind organizarea și desfășurarea recrutării și selecției candidaților în vederea participării la concursurile de admitere organizate în anul 2024 la instituțiile de învățământ din structura Ministerului Apărării Naționale care pregătesc personal pentru nevoile Ministerului Afacerilor Interne, denumit în continuare MAI.

Pentru sesiunea a II-a de admitere august- septembrie 2024, locurile rămase neocupate la Academia Tehnică Militară ,,Ferdinand I” și la Academia Navală ,,Mircea cel Bătrân” sunt scoase la concurs pe instituții de învățământ, conform anexei la prezentul anunț.

Recrutarea candidaților se face în raport cu domiciliul sau reședința înscrisă în cartea de identitate a acestora.

Repartizarea candidaților pe locurile alocate beneficiarilor din Ministerul Afacerilor Interne se realizează ulterior admiterii și se ocupă de candidații admiși în ordinea mediilor de amitere și a opțiunilor.

**Cererea-tip de înscriere** prevăzută în anexa nr. 1 la Dispoziția-cadru nr. II/17953/2019 privind recrutarea candidaților pentru admiterea în instituțiile de învățământ care pregătesc personal pentru nevoile Ministerului Afacerilor Interne, astefel cum a fost modificată prin Dispoziția directorului general al Direcției Generale Management Resurse Umane nr. II/11297 din 01.02.2021, precum și, după caz, **consimțământul privind solicitarea extrasului de pe cazierul judiciar de către unitatea de recrutare,** prevăzut în Anexa nr. 2 la Dispoziția nr. II/12377/2024 se descarcă de pe site-ul oficial al MAI sau al unității de recrutare, se completează de către candidat în mod lizibil, **se semnează și se transmit, exclusiv în format electronic, la adresa de e-mail resurse\_isumm@yahoo.com până la data de:**

- **18 august 2024**, inclusiv în zilele de sâmbătă și duminică- candidații pentru **Academia Navală ,,Mircea cel Bătrân”**

- **25 august 2024**, inclusiv în zilele de sâmbătă și duminică- candidații pentru **Academia Tehnică Militară ,,Ferdinand I”.**

**Candidații pot opta pentru una sau mai multe instituții de învățământ universitar,** în măsura în care graficele/calendarele concursurilor de admitere realizate de către instituțiile organizatoare permit participarea la probele de concurs, caz în care se constituie dosare distincte, corespondente numărului de opțiuni.

**Candidații care au participat la prima sesiune organizată în iulie-august** 2024 și nu au fost declarați ,,admis” completează o nouă cerere de înscriere pentru dosarul de candidat și susțin evaluarea performanței fizice.

**Secțiunea II - Condiții de recrutare**

Condiţiile legale de recrutare a candidaţilor pentru admiterea în instituţiile de învăţământ pe locurile destinate formării iniţiale a cadrelor militare, precum și pentru încadrarea în funcții de cadre militare prin rechemare în activitate, încadrare directă sau transfer din cadrul instituțiilor din sistemul de apărare, ordine publică și securitate națională, sunt următoarele:

1. să aibă cetăţenia română şi domiciliul în România;
2. să cunoască limba română, scris şi vorbit;
3. să aibă capacitate deplină de exerciţiu;
4. să fie apţi din punct de vedere medical, fizic şi psihologic;
5. să aibă vârsta de minimum 18 ani împliniţi sau îi împlinească în cursul anului în care participă la concursul de admitere;
6. să fie absolvenţi de liceu cu diplomă de bacalaureat sau să prezinte o adeverință care atestă că au susținut examenul de bacalaureat în sesiunea iunie-iulie 2024;
7. să aibă un comportament corespunzător cerinţelor de conduită admise şi practicate în societate;
8. să nu aibă antecedente penale, cu excepţia situaţiei când a intervenit reabilitarea;
9. să nu fie în curs de urmărire penală ori de judecată pentru săvârşirea de infracţiuni;
10. să nu fi fost destituiţi dintr-o funcţie publică sau să nu le fi încetat contractul individual de muncă pentru motive disciplinare în ultimii 7 ani;
11. să nu fi desfăşurat activităţi de poliţie politică, astfel cum sunt definite prin lege;

Aptitudinea/inaptitudinea prevăzută la litera d) se constată de structurile de specialitate ale MAI, în urma susținerii examinării medicale şi a evaluării psihologice, potrivit reglementărilor specifice în domeniu. În situaţia în care se constată inaptitudinea pentru oricare dintre situaţii, procedura de recrutare încetează pentru candidatul respectiv. Evaluarea psihologică se susţine înaintea examinării medicale.

Dovada îndeplinirii condiţiei prevăzute la litera lit. f) se face cu diplomă sau cu adeverinţă care îndeplineşte condiţiile de valabilitate, din care să rezulte faptul că au susţinut şi promovat examenul de bacalaureat.

**Secțiunea III - Criterii specifice**

Criteriile specifice pentru recrutarea candidaţilor la examenele de admitere în instituţiile de învăţământ, forma de învăţământ cu frecvenţă, în vederea formării profesionale iniţiale, sunt următoarele:

1. să aibă vârsta de până la 27 de ani, împliniţi în anul participării la concursul de admitere;
2. să nu aibă tatuaje ori elemente ornamentale, de orice natură, aplicate, inserate sau implantate pe/în corp, neacoperite de vestimentaţie, în ţinuta de vară - *verificarea cerinţei se realizează cu ocazia examinării medicale*;
3. să fi obţinut la purtare, în perioada studiilor liceale, media de cel puţin 9,00, cu excepţia candidaţilor care au absolvit instituţii de învăţământ de nivel liceal în state membre ale Uniunii Europene în care nu se evaluează prin notă/punctaj/calificativ purtarea elevului;
4. să nu fi fost exmatriculaţi pentru abateri disciplinare dintr-o instituţie de învăţământ;

Pentru admiterea la instituțiile de învățământ din sistemul de apărare, ordine publică și securitatea națională, altele decât cele din subordinea MAI, pe locurile rezervate MAI, candidații trebuie să îndeplinească în mod suplimentar, după caz, și criteriile specifice de recrutare prevăzute de acestea.

**Secțiunea IV - Documente necesare pentru recrutare**

În vederea participării la concursul de admitere în instituţiile de învăţământ, candidaţii parcurg următoarele etape premergătoare desfăşurării concursului:

1. completează cererea-tip de înscriere și declaraţia prin care confirmă luarea la cunoştinţă despre condiţiile legale, criteriile specifice, celelalte condiţii de organizare a concursului şi măsurile care vor fi luate în cazul neîndeplinirii acestora și își exprimă acordul pentru efectuarea verificărilor specifice;
2. depun la dosarul de recrutare, documentele necesare constituirii acestuia.

**Pentru recrutare, fiecare candidat va depune la structura de resurse umane a Inspectoratul pentru Situații de Urgență „Gheorghe Pop de Basești” al județului Maramureș, str. Vasile Lucaciu nr. 87, mun. Baia Mare, următoarele documente:**

1. cererea de înscriere;
2. diploma de bacalaureat (copie)- pentru absolvenții din seriile anterioare sau adeverință care atestă absolvirea liceului cu diplomă de bacalaureat *(în care se menționează media generală obținută la examenul de bacalaureat, mediile obținute în anii de studiu, termenul de valabilitate și faptul că nu a fost eliberată diploma)* pentru candidații care vor absolvi în anul 2024;
3. foaia matricolă pentru clasele IX-XII / IX-XIII (copie);
4. copii ale actului de identitate, documente doveditoare care să ateste vechimea în muncă şi, dacă este cazul, ale livretului militar;
5. copii ale certificatului de naştere al candidatului, soţiei şi fiecărui copil;
6. copia certificatului de căsătorie, precum şi, după caz, ale hotărârilor judecătoreşti privind starea civilă;
7. curriculum vitae – Europass (CV);
8. autobiografia (întocmită conform îndrumarului atașat);
9. tabelul nominal cu rudele candidatului;
10. cazierul judiciar;
11. 3 fotografii color 3x4 și 1 fotografie color 9x12 cm (având scrise pe verso: numele, prenumele tatălui și prenumele candidatului, înscrise cu majuscule, precum și codul numeric personal al acestuia);
12. adeverința medicală eliberată de medicul de familie (modelul prevăzut de Anexa nr. 2 la OMAI nr. 105/2020);
13. consimțământul informat (modelul prevăzut de Anexa nr. 3 la OMAI nr. 105/2020);
14. adeverință medicală privind concluziile examinării medicale (modelul prevăzut de Anexa nr. 5 la OMAI 105/2020;
15. declaraţia de confirmare a cunoaşterii şi acceptare a condiţiilor de recrutare.

**La depunerea documentelor prevăzute mai sus candidații vor avea asupra lor și documentele în original în vederea certificării conformității cu originalul a documentelor solicitate.** Copiile se semnează de persoana desemnată și de candidat.

Documentele pot fi depuse şi în copie legalizată, situaţie în care activităţile prevăzute anterior nu se mai realizează.

Extrasul de pe cazierul judiciar se solicită de către compartimentul cu sarcini de recrutare, pe baza consimţământului expres al candidatului. Extrasul poate fi înlocuit şi de un certificat de cazier judiciar, în termen de valabilitate, depus de candidat.

Candidații care au mai multe opțiuni parcurg întreaga procedură stabilită pentru recrutarea și selecția, în mod distinct pentru fiecare instituție de învățământ pentru care au optat, respectiv completarea cererilor de înscriere, constituirea dosarului de recrutare și participarea la concursul de admitere.

**Candidații înscriși la concursurile de admitere pot depune documentele constitutive ale dosarelor de recrutare până la data de:**

**- 20.08.2024,** candidații pentru Academia Navală ,,Mircea cel Bătrân”;

**- 27.08.2024,** candidații pentru Academia Tehnică Militară ,,Ferdinand I”;

**Secțiunea V - Susținerea probelor eliminatorii, evaluarea psihologică și examinarea medicală**

Proba de evaluare a performanței fizice se susține la Academia de Poliție ,,Alexandru Ioan Cuza”, astfel:

- în data de **2 septembrie 2024 (ora 07:00)-** candidații pentru Academia Navală ,,Mircea cel Bătrân”;

- în data de **12 septembrie 2024 (ora 07:00)-** candidații pentru Academia Tehnică Militară ,,Ferdinand I”

În vederea susținerii acestei probe, candidații vor avea asupra lor cartea de identitate/pașaportul și echipamentul sportiv necesar desfășurării probei de evaluare a performanței fizice, potrivit normelor și baremelor prevăzute în anexa nr. 3¹ la Ordinul m.a.i nr. 140/2016 sau în anexa nr. 3¹ la Ordinul m.a.i nr. 177/2016, ambele cu modificările și completările ulterioare.

Candidații pentru Academia Navală ,,Mircea cel Bătrân” care au promovat proba de evaluare a aptitudinilor fizice sunt planificați pentru examinarea medicală specială- ***apt îmbarcare***.

La proba de evaluare a performanței fizice nu se admit contestații, rezultatele consemnate de subcomisiile de specialitate fiind definitive.

Evaluarea psihologică a candidaților se desfășoară în conformitate cu Dispoziția directorului Centrului de Psihosociologie al MAI, potrivit planificării întocmite de către structurile cu atribuții de recrutare.

Examinarea medicală a candidaților se realizează potrivit prevederilor Ordinului m.a.i nr. 105/2020 privind examinarea medicală a candidaților la concursurile de admitere în instituțiile de învățământ care formează personal pentru nevoile Ministerului Afacerilor Interne, precum și la concursurile de încadrare în Ministerul Afacerilor Interne, cu modificările și completările ulterioare.

**Secțiunea VI - Dispoziții finale**

Activitățile de recrutare și selecție încetează pentru candidații aflați în următoarele situații:

* 1. nu depun în termenul stabilit dosarul de recrutare în volum complet;
  2. încearcă sau fraudează, prin orice mijloace, activitatea de recrutare și selecție;
  3. nu îndeplinesc în mod cumulativ condițiile și criteriile de recrutare și selecție.

În cazul în care identificarea situațiilor menționate se face după încheierea admiterii, candidatul respectiv pierde locul obținut prin concurs indiferent de anul de școlarizare în care se află.

Probele de verificare a cunoștințelor sunt cele stabilite prin regulamentele/dispozițiile/ metodologiile de admitere, planificate conform graficelor de concurs și aduse la cunoștința celor interesați prin postare pe site-ul instituțiilor de învățământ.

Prezentarea de înscrisuri false se pedepseşte conform legii şi atrage după sine eliminarea din concurs a candidaților. În cazul în care descoperirea falsului se face după încheierea admiterii, candidaţii respectivi vor pierde locul obţinut prin fraudă.

Candidații pentru instituțiile de învățământ ale Ministerului Apărării Naționale pe locurile MAI care promovează probele eliminatorii se înscriu la sediul instituțiilor de învățământ ale MapN prezentând documentele solicitate de organizatori și participă la probele de concurs potrivit prevederilor regulamentelor/metodologiilor de admitere proprii fiecărei instituții.

***Relații suplimentare privind condițiile de participare la concurs și documentele necesare, se pot obține la Serviciul Resurse Umane,* interior 27010*, între orele* 08:00-16:00 *și de la avizierul Inspectoratul pentru Situaţii de Urgenţă “Gheorghe Pop de Băsești” al județului Maramureș cu sediul în municipiul Baia Mare, strada Vasile Lucaciu nr. 87.***

Anexe:

- numărul de locuri scoase la concurs;

- model cerere de înscriere;

- model consimțământ solicitare extras cazier judiciar;

- model declarație de confirmare a cunoașterii și acceptare a condițiilor de recrutare;

- model adeverință medicală medic de familie;

- model consimțământ informat;

- model table nominal cu rudele candidatului;

- îndrumar autobiografie;

- îndrumar CV.